
Lugejale 


"Sõitsid saanid, sõitsid reed 
mööda lumist talveteed ... ,, 


Saanid ja reed praegu veel sõita ei saa, kuid sellest hoolimata on talv vähemalt kalendri 
järgi saabunud ja sellega koos ilmub ka meie uus ajakiri. Mõne positiivse tagasiside järgi, 
mis saabusid peale esimese ajakirja ilmumist, tundub, et see võeti hästi vastu. On ju siiani 
olnud puudus just eestikeelsetest artiklitest, mis räägiksid tinnitusest ja Meniere' i haigusest. 
Püüame puudujääki tasa teha, kasutades kohapealset ja ka tõlkematerjali. Näeksin meeleldi, 
et inimesed kirjutaksid oma kogemustest ja sellest, kuidas nad on toime tulnud niihästi 
tinnituse, kui ka Meniere' i haigusega. 

Meie ühingu töö on siiani olnud rohkem, kui tagasihoidlik. Tõenäoliselt on oma osa 
olnud infopuudusel, mis on takistanud meil jõuda abivajajateni. Oma osa on ka ühingu oma 
ruumi puudumisel, kus oleks võimalik asjast huvitatuid kindlatel kuupäevadel ja 
kellaaegadel vastu võtta. Siiani oleme toetunud Eesti Vaegkuuljate Liidu abile, kuigi vahetu 
kontakt abivajajatega oleks siiski soovitavam. Loodame, et järgmine aasta toob mõningad 
lahendused. Samuti mängib rolli ka praegune pime aastaaeg, mis ei soosi õhtust 
ringiliikumist. Muide, talvisel ajal on täheldanud huvi vähenemist ühingute töö vastu ka 
Soome Meniere-liit. Seda enam on hinnatav, et leidub siiski inimesi, kes ei pea paljuks 
loovutada üks mugav kodune õhtu kuus ühingu kokkutulekuks. Julgen loota, et nende arv 
pikkamisi kasvab ja me võime lõpuks rääkida ka tegelikust ühingu tööst. 

Soovin kõikidele ühingu liikmetele, aga ka kõikidele teistele, kes satuvad meie ajakirja 
lugema, häid pühi ja head peatselt algavat uut aastat! 


Neinar Kudesita.- 


Räägime kõrva anatoomiast 1. 


Käesolev tekst ei pretendeeri meditsiiniliste väljendite täpsuse ja kõrva anatoomilise 
ehituse üksikasjaliku kirjelduse poolest teadusliku artikli nimetusele. Eesmärgiks on 
teavitada lugejat üldjoones kõrva olemusest, tema funktsioonidest ja normist 
kõrvalekalletest meniere'i haiguse puhul. Kõrv on kaugelt keerulisem elund, kui 
asjaarmastaja seda kirjeldada suudab, kuid loodan, et mingi ülevaate see kirjatükk siiski 
annab. 


Kõrva ehitus 


tasakaaluelund tpekonlimike 


igu 
näonärv 


Väliskõrv 


Väliskõrv e. siis kõrva nähtav osa koosneb kõrvalestast, mille ülesanne on püüda 
helilaineid ja juhtida need kuulmekäigu kaudu väliskõrva ja keskkõrva eraldava 
kuulmekileni. Kuulmekäik on cä 3,5 cm pikkune ahenev lehterjas kanal. Väliskõrva 
sisemuses on vaigu- ja rasunäärmeid ja karvu. 


Keskkõrv 


Keskkórv koosneb õhuga täidetud keskkõrvaõõnsusest ja seal asetsevatest kuulmisluudest 
(2). Keskkõrvaõõnsuse seinad on kaetud õhukese lihaskihiga ja selle avad on suletud kilega, 
millest üks sulgeb väliskõrva ava ja mida nimetatakse kuulme- e. trummikileks (1), mille 
suurus on umbes 9x11 mm. Umbes 1cm3 suurust keskkõrva eraldab sisekõrvast omakorda 
kaks kilet, millest üks sulgeb sisekõrva ümmarguse ja teine ovaalse akna. Kuulmeluid 
sisekõrvas on kolm: vasar (malleus), alasi (incus) ja jalus (stapes). Kuulmeluude nimi 
väljendab neist igaühe otstarvet. Need tillukesed luud on ühendatud ahelaks, mis ühendab 
kuulmekilet ja ovaalset akent teineteisega. 


Heli kulgeb väliskõrva kuulmekanali kaudu kuulmekileni, mis sulgeb õhukindlalt välise 
kuulmekäigu. Helilained põrkuvad vastu kuulmekilet, mis paneb liikuma keskkõrvas olevad 
kuulmeluukesed: vasara, mis on ühendatud kuulmekilega; temaga ühenduses oleva alasi ja 
lõpuks jaluse, mis katab sisekõrva ovaalset ava e. akent. Normaalolukorras on keskkõrv 
täidetud õhuga, mis pääseb sinna Eustachi tõri ehk peenikese kanali kaudu, mis avaneb 
ninaneelu, võimaldades tasakaalustada rõhkude erinevusi väliskeskkonnas ja keskkõrvas. 
Eustachi tõri on tavaliset suletud ja avaneb haigutades või neelates. 


Nagu allolevalt pildilt on näha, on vasara helilaineid vastuvõttev pind tunduvalt suurem 
kuulmisluukeste ahela viimase liikme — jaluse jalast, mis kinnitub sisekõrva viivale kilele. 
Selle tulemusena võimenduvad kuulmekilele satuvad helilained tunduvalt, kui need 
siiratakse jaluse kaudu sisekõrva ovaalse akna kaudu sisekõrva. Kuulmekile pindala on cä 
20 korda suurem, kui ovaalset akent katva kile pindala. 


Musculus tensor tympani 

Keskkórvas on ka kaitsemehanism, mis kaitseb sisekórva liiga tugevate helide eest. Kui 
kuulmeluude liikumise ulatus muutub liiga suureks tómbuvad kuulmekilele kinnitunud 
kuulmekile pingutajalihas (musculus tensor tympani) ja jalusele kinnituv jaluselihas 
(musculus stapedius) reflektoorselt kokku ja piiravad sellega kuulmeluude liikuvust. 
Kirjeldatud kaitsemehanism aktiveerub siiski üsna aeglaselt ega kaitse kõrva piisavalt kiirelt 
lühiajaliste tugevate häälte, nagu näiteks plahvatuste eest. 


Sisekõrv 


Sisekõrv on oimuluu õõntes paikneva kõrva osa, mis on täidetud vedelikuga. Ühes neist 
õõntest on kuulmiselund, teises tasakaaluelund. Kuulmiselundiks sisekórvas on tigu, mis 
kujutab endast spiraalset luustunud torujat moodustist. Selle sees asetsevad kaks vedeliku — 
perilümfiga täidetud kanalit, mis on teineteisest membraanidega eraldatud. Välised 
helivõnked kanduvad kuulmekile ja kuulmisluukeste vahendusel teo ovaalset akent katva 
membraanini, mis paneb võnkuma teo kanalis oleva vedeliku. Vedeliku võnkumine 
omakorda kantakse mehaaniliste heliretseptorite kaudu tegelikku kuulmiselundisse e. Corti 
elundisse, kus toimub helivõngete muutmine elektrilisteks närviimpulssideks, mis 
saadetakse edasi kuulmisnärvi kaudu aju kuulmiskeskusesse. Aju omakorda dekodeerib 
saabuvaid helisignaale ja võrdleb neid mälusolevatega. Kord juba mällutalletatud 
helisignaalid on meile tuttavad ka siis, kui me heliallikat ei näegi. Seevastu uudsed helid 
tekitavad soovi näha heli tekitajat. Loomulikult kuuleme me palju erinevaid helisid ja 
helisagedusi korraga. Meie aju suudab neid kõike samaaegselt eristada. 

Teo sisemuses on umbes 3.000 karvakest — närvilõpet. Teo eesosas olevad närvilõpmed 
reageerivad kõrgetele helidele, keskel keskmistele ja lõpus olevad madalatele helidele. See 
on ka põhjuseks, miks inimesed, kelle kuulmine on halvenenud, kaotavad kõigepealt võime 


kuulde kórgeid helisid, sest pideva liikveloleku tóttu deformeeruvad just eesmised 
nárvilópmed. 


Pildil närvilõpmed-karvakesed teo sisepinnal. Tuletame meelde, et tigu oma suuruselt ei 
ületa tavalist aedhernest 


Aju kuulmiskeskusel on ka võime filtreerida helisid sõltumata kuuldava heli valjusest. 
Näiteks kui me ületame tiheda liiklusega tänavat, oleme me teadlikud võimalikust ohust ja 
meie kõrvad on keskendunud põhiliselt liiklusmürale. Kui me oleme ületanud tänava ja 
jõudnud jalakäijatele määratud alale, me lakkame otsekui kuulmast liiklusmüra, ehkki selle 
helitugevus on jäänud muutumatuks. 


Teises sisekõrva õõnes asub tasakaaluelund, mis koosneb mõigust, kotikesest ja kolmest 
poolringkanalist e. vestibulaarelundist. Mõigu ja kotikese seintes on hulgaliselt karvakestega 
meelerakke. Nendes on ka kaltsiumkarbonaadi kristalle sisaldav Zeleetaoline vedelik. Kui 
keha on mingis asendis, avaldavad kristallid oma survega mõju teatud rakkude karvakestele. 
Kui keha asend muutub, ärritavad kristallid teisi närvirakke. Tekkinud ärritustest saadetakse 
impulss aju tasakaalukeskusesse. 


Poolringkanalid on samuti täidetud vedelikuga. Ka seal on ärrituste edasikandmiseks 
tundlikud meelerakud. Kuna poolringkanalid paiknevad üksteise suhtes kolmel tasapinnal, 
siis igakordsel pea asendi muutmisel hakkab vedelik vähemalt ühes kanalis liikuma ja 
ärritab selle kanali meelerakke. Sealt saadetakse närviimpulss peaaju tasakaalupiirkonda, 
mille tulemusel ajul on ülevaade inimese asendist. Poolringkanalid on osa tasakaaluelundist, 
mille hulka kuuluvad veel inimese silmad, närvisüsteem ja lihaskond. 


Pildil sisekõrv. Paremal on näha tigu, vasakul poolringkanalid. Must ala keskel on 
ovaalne aken, mille kaudu juhitakse helilained sisekõrva.Järgmises ajakirjas räägime, mis 
juhtub kesk- ja sisekõrvaga, kui inimest tabab Meniere'i haigus. 


MIS ON TINNITUS? 


Eelmises ajakirjas rääkisime põgusalt tinnitusest. Vaatleme nüüd seda nähtust veidi 
üksikasjalisemalt. 


Tinnitus on inimese poolt kõrvas või peas tajutav fantoomheli, millel ei ole välist 
heliallikat ja mis esineb kohina, undamise, vile, ragina, pulseerimise või mõnel muul kujul. 
Soome arst Jouko Kotimäki räägib ama artiklis, kuidas tema poole pöörduvad abi saamiseks 
tihti inimesed, kes küsimise peale vastavad, et neil ei ole tinnitust, on vaid kohin või sumin 
kõrvus. Tegelikult on igasugune heli kõrvas või kõrvades, mida tajub vaid inimene ise, 
hoolimata selle iseloomust — tinnitus. 


Mõnedel juhtudel võib tinnitus olla nii tugev, et takistab normaalset suhtlemist 

Tinnitus on maailmas üsna laialt levinud ebameeldiv nähtus. Statistika kohaselt (see 
käib muidugi välismaa kohta, sest meil ei ole keegi sellisega end vaevanud) kannatab selle 
all 40 miljonit ameeriklast USA-s. Seejuures on USA rahvaarv umbes 310 miljonit. Sama 
protsent maksab tõenäoliselt ka muude riikide kohta. Paljudes riikides on loodud tinnituse 
ühingud ja liidud, mis tegutsevad koostöös maailma juhtivate spetsialistidega, kes üritavad 
leida tinnitust leevendavaid vahendeid ja meetodeid. 


Mida me peaksime teadma tinnitusest? 


Eelkõige - tinnitus ei ole haigus! Halvemal, kuid ka tunduvalt harvemal juhul on see 
tundemärk mingist haigusest, kuid tavalisemalt vaid tüütu nähtus. 


Tinnituse tekitajaks on meie kuulmissüsteemi poolt ajusse saadetud elektriliste impulsside 
kogum, mida aju kuulmiskeskus tajub helina. Tinnitust on kogenud tõenäoliselt iga inimene, 
kes on viibinud mõnda aega mürarikkas keskkonnas. Vaikuse saabudes kuuleb inimene 
kõrvus kohinat, mille kohta mõni ütleb, et vaikus on nii sügav, et tekitab lausa valu. Siin on 
tegemist mööduva nähtusega, mis ei jäta püsivaid jälgi. 


Tinnitus esineb spetsialistide arvates igal inimesel, kuid iga inimene ei kuule seda tänu 
väliskeskkonna poolt tekitatud helitaustale. Kui terve inimene sulgeda helikindlasse ruumi, 
kuuleb ta tõenäoliselt kõrvus mingit nõrka kohinat, millele ta tähelepanu ei pööra. 


Pikemat aega või püsivalt kestvat tinnitust esineb umbes 17% inimestest. Tinnituse 
esinemine sageneb koos vanusega ja seda esineb üle 60-aastastest umbes kolmandikul. 
Umbes 20% tinnituse all kannatavatest inimestest esineb see raskel kujul, mis 
lõpptulemusena võib muutuda igapäevast elu segavaks, kuni invaliidsust tekitavaks. 


Tinnitus on kõige paremini kuuldav vaikuses, seega eriti öösel, segades uinumist. 
Paljudel juhtudel muudab see magamajäämise võimatuks. Vähem segab tinnitus päeval, kui 
meid ümbritsevad erinevad heliallikad. Kas süvenemine mingisse tegevusse vähendab 
tinnituse tajumist. 


Kuulmine 


Kõik meie poolt kuuldav heli suunatakse läbi välise kuulmekäigu kuulmekile kaudu 
keskkõrvas asetsevate inimkeha kõige väiksemate luudeni - haamri, alasi ja jaluseni. 
Sisekõrvas olevas teokarbile sarnanevas moodustises asetseb Corti elund, kus mehaanilised 
helilained muudetakse elektrilisteks impulssideks. 


Kuid kuuldava hääle kõrval esineb ka mittekuuldavaid ehk fantoomhääli, mis tekivad kas 
kõrvas või otseselt ajus. 


Aastate jooksul on inimene harjunud erisuguste häältega ja tal on tekkinud teatud 
helifilter, mis laseb läbi vajalikku informatsiooni, teised helid aga jätab tahaplaanile. Üks 
näide on kella tiksumine, mida inimene tavaolukorras tähelegi ei pane või harjub sellega 
lühikese aja jooksul, sest aju ütleb talle, et antud heli ei ole seotud millegi tähtsaga. Küll aga 
võib inimene tajuda, kui see tiksumine äkitselt lakkab. Tõsi küll, tänapäevaste digitaalsete 
kellade puhul hakkab see nähtus kaduma. Paljud inimesed uinuvad rahulikult liikuvas 


rongis, tegemata välja rongirataste kolksumisest. Miks? Sest nende aju ütleb neile, et 
tegemist on tähelepanu mittevääriva kõrvalheliga. Seejuures ei ole helitugevusel midagi 
ühist heli tähtsusega. Ema ärkab üles ka lapse vaikse häälitsuse peale ja meie kuuleme oma 
nime nimetamist ka muu jutu seas. 


Kui inimene kogeb esimest korda tinnitust, on see ajule uus väljakutse. Ta ei suuda aru 
saada, kas uudne heli on primaarne või tähtsusetu kõrvalheli. Seega saadab ta tinnituse kogu 
selle mitmekülgsuses inimese teadvusse. Kui kogemus on uus ja arusaamatu, tekitab see 
inimeses hirmu ja nõutust. Inimene hakkab otsima helitekitajat, sest talle tundub võimatu, et 
teised kõrvalseisjad ei kuule niivõrd selget heli. Järgmiseks tekib hirm uue olukorra ees. 
Talle tundub, et pidev undamine on signaal mingisugusest varjatud haigusest. 


Helisid on inimene õppinud tundma sündimisest saadik ja need on kinnistunud ajusse. 
Seega on tegemist olnud pikaajalise protsessiga. Tinnitus on kestnud inimeaga võrreldes 
suhteliselt lühikest aega ja kui inimene on sisendanud endale, et lisandunud heli on 
ebameeldiv ja võib-olla isegi ohu tunnus, siis ei ole midagi imestada, kui alateadvus seda 
sellisena tajubki. 


Tinnituse tajumine on inimestel erinev, subjektiivne. Tinglikult jagatakse tinnituse all 
kannatavad kolme rühma. Suurima osa moodustavad nö. "uudishimulikud", kes kogevad 
tinnitust uue nähtusena, mis ei sega nende igapäevast elu. Kuid nad soovivad siiski saada 
teada, milles on küsimus. 


Teine suur rühm on "murelikud". Nad tunnevad muret, kas tegemist ei ole mingi tõsisema 
haigusega ja kas tinnitus võib suureneda ja kuulmine nõrgeneda. Nendele inimestele tuleb 
selgitada olukorda detailselt, mille hulka kuuluvad audiomeetrilised uuringud, millede puhul 
uuritakse inimese helitundlikust ja kombatakse nö. Helitaluvust. 


Kolmas rühm koosneb "masendunutest", kellele tinnitus on põhjustanud stressi. Selle 
tulemusena esineb neil uinumisraskusi, tervise pärast muretsemist ja sellest tingitud 
masendust. 


Saksa arst professor Biesinger pakub välja järgmised, pisut detailsemad kriteeriumid: 


1. Tinnitus esineb ja on kuuldav vaikses keskkonnas, kuid ei sega inimest. 
2. Tinnitus esineb vaikses keskkonnas, kuid häirib vaid psüühilise või füüsilise stressi puhul. 


3. Tinnitus esineb igas olukorras ja häirib inimest era- ja tööelus. Tekib emotsionaalseid ja 
somaatilisi(kehalisi) probleeme. 


4. Tinnitus on väljunud kontrolli alt ja muudab inimese  tóóvOimetuks. 

1. rühma puhul peaks saama abi perearstilt, kes oskab selgitada inimesele tema olukorda. 
2. ja 3. rühma puhul vajatakse kogenud kórvaarsti. 4. rühma puhul on lisaks kórvaarstile 
vajalik ka psühiaatri või psühholoogi osavõtt. Tinnituse iseloomu selgitamiseks uuritakse, 
milline on kuuldava heli olemus: helikõrgus, kestvus, vahelduvus, kas see kostab ühes või 
mõlemas kõrvas või peas. Lisaks tehakse  audiomeetriline kontroll. Kasvajate 
kindlakstegemiseks kasutatakse kompuuter- või magnettomograafiat. 


Peale selle sóltub inimese suhtumine tinnitusse veel ka inimese iseloomust. Me teame, et 
iseloomuomaduste järgi jaotatakse inimesed nelja rühma: koleerikud, sangviinikud, 
melanhoolikud ja flegmaatikud. Nende hulgast võtavad asja kõige kergemini flegmaatikud, 
kes suhtuvad nähtusse rahulikumalt, kui samas näiteks koleerikud on valmis nahast välja 
pugema, et midagi ette võtta tinnitusest pääsemiseks. Melanhoolikud, nagu juba nimigi 
ütleb, on kõige nõrgema vastupanuvõimega ja tajuvad tinnitust, kui oma eluviisi kahjustavat 
nähtust. 


Tinnitus võib olla isegi niivõrd häiriv, et põhjustab halvemal juhul enesetappe või muud 
normaalsest olukorrast erinevat. Tuletame meelde, et hollandi kunstnik Vincent van Gogh 
lõikas tinnitusest põhjustatud meeltesegaduses endal kõrva peast. 


Tinnituse põhjused 


Igal nähtusel on oma põhjus. Ka tinnitus ei teki tühjale kohale. Seda võivad põhjustada 
mitmed tegurid, millest tavalisem on pikemaajaline viibimine müras. Kardetavasti noored 
rokk-kontsertide nautijad "naudivad" aastate pärast juba oma isiklikku helirepertuaari, mis 
neid kõikjal saadab, rääkimata esinejatest. Nende hulka võib arvata ka neid inimesi, kes 
pidevalt kõrvaklappide abil kuulavad pleiereid. Sama efekti omavad spordivõistlused, kus 
tihtipeale ei ole võimalik kuulda isegi omaenda mõtteid, samuti töö mürarikkas keskkonnas 
- töötamine suurte masinatega, lõhkamised, aga ka pidev viibimine liiklusmüra sees jne. 
Tallinna magistraalid on selles suhtes suurepärane näide. Meie tööandjad ei tea või ei hooli 
veelgi töötajate tervise kaitsmisest. Kui näiteks Soomes varustatakse vähegi mürarikkamas 
keskkonnas töötajad reeglina kuulmiskaitsetega, siis meil on see seni veel tundmatu nähtus. 
Muide, ka selline esmapilgul süütu tegevus, nagu mobiiltelefoniga või juhtmeta telefoniga 
rääkimine oletatakse olevat üks tinnituse tekkepõhjuseid. Seda ei ole siiski suudetud veel 
kindlaks teha. 


Seevastu on kindlaks tehtud, et pikemat aega madala sagedusega ehk infraheli väljas 
viibimine on üks tinnituse tekkepõhjuseid. Hollandis, kus tuulegeneraatorid on väga 
levinud, tehti katse, mille puhul uuriti inimesi kes elasid kuni 2 km kaugusel 
tuuleturbiinidest ja inimesi, kes elasid neist kaugemal, kui 2 km. Ilmnes, et neil, kes elasid 
tuulegeneraatoritele lähemal, esines tinnitust sagedamini, kui teisel rühmal. 


Teiseks suureks teguriks on kõikvõimalikud vigastused, pea- ja kaelatraumad. 
Kukkumised, löögid pähe ja ka liiklusõnnetused on järgmised, mis võivad põhjustada ja 
üldjuhul põhjustavadki tinnituse. 


Kolmandaks võib mainida tervislikud põhjused, millest esikohal on vanusest tingitud 
kuulmislangus. Umbes pooltel tinnituse all kannatavatest esineb ka kuulmispuue. Juba 
mainitud Corti elundis ehk teos on väljapool cä 17 000 karvakest-närvilõpet, mis kannavad 
akustilist heli elundisse, kus omakorda 3000 karvakest muudavad tajutava heli elektrilisteks 
impulssideks, mis suunduvad aju kuulmiskeskusse. Kui nüüd osagi neist karvakestest on 


murdunud või paindunud, edastavad need moonutatud signaale, mida aju reprodutseerib 
tinnitusena. Ka vanuse kasvades kahaneb nende karvakeste tundlikus, seega ka edastatava 
heli kvaliteet. Samuti väheneb kuulmisluukeste omavaheline liikuvus. Meniere'i haigus või 
äkiline kuulmiskaotus tekitavad samuti tinnitust. Harvadel juhtudel on põhjuseks ajukasvaja 
või väheesinev akustiline kasvaja kuulmisnärvis. 


Teatavatel juhtudel on tinnitust võimalik ravida, kui põhjuseks on võõrkeha, ka vee 
sattumine väliskõrva, vaigu kogunemine, kaela- ja õlavöö lihaspinge, aneemia. Isegi valet 
hambumist peetakse üheks tinnituse põhjustajaks. Paljudel juhtudel põhjustab tinnitust 
kõrge vererõhk, mida on võimalik tajuda pulseeriva tinnitusena, mis dubleerib südamelööke. 
Põhjuse kõrvaldamine kõrvaldab enamikul juhtudel ka tagajärje või vähemalt leevendab 
seda. 


Tinnituse suurenemisele aitavad kaasa stress, väsimus, suitsetamine, alkohol, 
narkootilised ained, füüsiline pingutus. Tinnitust võimendavad ka mõned ravimid, nagu 
kõigile tuntud aspiriin, ibuprofeen, samuti mõningad malaariaravimid, mis ei ole õnneks 
meil kuigi levinud. 


Kuidas hoiduda tinnitusest? 


Ainuke võimalus hoiduda tinnitusest on kaitsta oma kuulmist. Paljudel juhtudel tekib 
tinnitus inimesest olenemata, kuid üsna paljudel juhtudel saab inimene hoolitseda selle eest, 
et seda ära hoida. 


1. Ärge kasutage vatitikke kõrvade puhastamiseks. See võib põhjustada vaigu surumist 
vastu kuulmekilet, mis omakorda põhjustab tinnitust. Laske kõrvu puhastada arstil. 


2. Kaitske oma kuulmist tööl. Vajadusel kasutage spetsiaalseid kuulmiskaitseid. 


3. Kui te viibite mürarikkas keskkonnas, kontsertidel, spordivõistlustel või muudel 
üritustel, kus on tegemist liiga tugeva heliga, kasutage spetsiaalseid müravähendajaid, mis ei 
sega kuulmast toimuvat, kuid mis vähendavad helivaljust. Neid peaks olema saadaval 
apteekides. Vatitropp ei oma efektiivset kaitset ja pealegi summutab see ka vajaliku heli. 


4. Hoiduge pikemaajalisest kõrvaklappide kasutamisest. Kui te kasutate neid, reguleerige 


heli selliseks, mis ei ületa normaalset kónet. Kórvalseisja ei tohiks kuulda kórvaklappidest 
tulevat heli. 

5. Igapáevased helid, nagu fóóniga juuste kuivatamine, muruniitmine bensiinimootoriga, 
mootorsae või teiste liikuvate tööriistade kasutamine, vajavad kuulmiskaitset. Hoidke 
kõrvakaitsed käepärast. Oma silmi me kaitseme ereda päikesevalguse eest päikeseprillidega. 
Miks mitte kaitsta ka kõrvu liigse müra eest? 

6. Vähendage või lõpetage hoopis alkoholi kasutamine. Ärge suitsetage ega kasutage 
tubakatooteid mingil muul viisil, sest ka see mõjub kahjulikult. Nikotiin võib põhjustada 
tinnitust ahendades veresooni ja vähendades vereringvoolu kõrva ülipeentes veresoontes. 

7. Hoolitsege oma tervise eest. Kasvõi mõned lihtsad võimlemisharjutused paar korda 
päevas ja õige kehakaal aitab kaasa normaalsele vereringele, mis mõjutab ka kõrvade 
tervist. 


Protsentuaalselt tekitavad tinnitust haigusnähtused: 
e kuulmisnárvide akustiline kasvaja - 10096. See on harvaesinev ja selle puhul ei ole 
tegemist vähiga; 
* äkiline kuulmiskaotus — 100%; 
e Meniere' i haigus - 73%, kusjuures selle haiguse puhul on tinnitus kõige intensiivsem; 
e otoskleroos ehk kuulmisluude liikuvuse vähenemine — 47%; 

Kuna tinnituse põhjused on nii laiaulatuslikud, peab ka tinnituse tekkepõhjuseid olema 
sama palju. 

Tinnitust võib jagada keskkõrvas tekkivaks, sisekõrvas tekkivaks ja tsentraalseks 
tinnituseks. Selline jagamine on vajalik selle tõttu, et selliselt on võimalik oletada tinnituse 
tõenäolist tekkemehanismi. 

Keskkõrvas tekkiv tinnitus on tavaliselt lahtise kuulmekäigu või keskkõrva lihaste 
kontrollimatu tõmblemise tulemus. 

Sisekõrvas tekkiv tinnitus jaotatakse eri tüüpidesse oletatava põhjuse järgi. Räägitakse 
motoorsest tinnitusest, mis tekib tigu kontrolliva närvisüsteemi häirete või teo väliste 
närvilõpmete vaegtoimimise tagajärjel. Selline tinnituse tüüp on üsna tavaline näiteks 
mürasaaste või salitsüülhapet sisaldavate ravimite (aspiriin) liigse tarvitamise tulemus. Seda 
tinnitust iseloomustab kõrgetooniline vile kõrvas 6-8 kHz. 

Teist tinnituse tüüpi põhjustab teo sisemiste närvilõpmete ehk karvakeste vigastus. 

Kolmas tinnituse tüüp ehk sünaptiline tinnitus, millest põgusalt oli eelpool juttu, on 
põhjustatud närviimpulsside edastamise puudulikkusest. Selle nähtuse olemus ja selgitus on 
väga keeruline, kuid me võime seda võrrelda umbes inimestest koosneva ahelikuga, kes 
peavad edasi andma ühte kindlat sõna. Piisab, kui üks osalistest kuuleb või edastab sõna 
valesti, kui kogu süsteem lõpptulemusena eksib. Närvid koosnevad rakkudest, kus signaal 
levib samuti kõrvutiasuvate rakkude kaudu põhiliselt aminohapetest koosneva vahendaja- 
aine ehk neurotransmitteri abil. Normaalses olukorras püsib selle kontsentratsioon rakult 
rakule siirdudes muutumatuna. Kui see aga mingil põhjusel nõrgeneb, jõuabki ajju eksitav 
signaal. Vananemine ja vigastused põhjustavad seda, et närvirakk kängub ega suuda enam 
oma ülesannet täita. 


Ja lõpuks neljas tinnitustüüp tekib näiteks meniere' i haiguse tagajärjel, mille puhul on 
häiritud sisekõrva vedeliku tasakaal. 

Tsentraalne tinnitus esineb tüüpiliselt ajukasvajate, skleroosi ja ajuvigastuste tagajärjel. 
Ajulõikuse üks tagajärgedest võib olla ja tavaliselt ongi tinnitus. Tsentraalne tinnitus esineb 
sageli ka kõrgenenud koljusisese rõhu tagajärjel. 

Paljudel, kui mitte enamikel juhtudel jääb tinnituse tekkepõhjus siiski selgitamata. 


Tinnituse uurimine 


Arsti esimene toiming peaks olema teha selgeks tinnituse võimalik tekkepõhjus, selle 
olemus ja elutegevuse häirivus. On oluline teada, kas inimene on saanud tinnituse müra 
tagajärjel. Samuti seda, kas tinnitus põhjustab elukvaliteedi muutust ja kas see põhjustab 
unetust, ärevust ja masendust. Ei piisa, kui arst kirjutab välja vaid antidepressante või 
rahusteid. Kahjuks sellega enamasti perearstide roll piirdubki. 

Arst peab küsitluste tulemusena jõudma otsusele, millisesse rühma kuulub tema poolt 
uuritav patsient. 

Arst kvalifikatsioon ja asjassepühenduvus mängib siin väga suurt osa, sest tegemist on 
subjektiivse olukorraga, mis selgub ainult küsitluse kaudu. 


Mida teha tinnituse puhul? 


See on kõige kurvem peatükk antud teema juures. Teha ei ole palju. Tinnitus kuulub 
nende haiguste hulka, mille ravi on vähese mõjuga või hoopis olematu. Tinnitus on tulnud 
ellu püsivalt. Nüüd jääb üle vaid õppida elama koos sellega. Ehkki umbes 90% juhtudest ei 
ole võimalik tinnitust ravida, on siiski võimalusi tinnituse tagajärgi leevendada. 

Tõsi küll, paljud välismaised allikad pakuvad arvukalt kõikvõimalikke ravimeid, mis 
vähendavat tinnitust või kõrvaldavat selle hoopis. Ärge uskuge seda! Nii lihtsalt asi ka ei 
käi. Esiteks nõutakse selliste "ravimite" eest meie mõistes väga kallist hinda, teiseks on 
nende kasutegur nullilähedane. Üks näide sellise USA-s tegutseva imearsti kohta: ta jagas 
20 patsiendile oma ravimit, mis pidi leevendama tinnitust. Hiljem helistas talle kolm 
patsienti 20-st ja kaebas, et ravim ei olnud aidanud. Seega järeldas doktor, et 17 patsienti see 
aitas. Paranemine oli tema arvates järelikult 85%, mis on ju suurepärane! See, et ülejäänud 
lihtsalt ei vaevunud andma tagasisidet, ei tulnud arstile pähegi. Ka see, et ükski katsealustest 
ei andnud ravimile kiitvat hinnangut, ei vähendanud arsti entusiasmi. 

Muide, ka meil leidub arste, kes reklaamivad oma ravimeetodeid. Üks näide on kliinik 
Tallinnas, kus omal ajal tegeleti laialdaselt kaaniraviga. Selle asutuse peaarst kinnitas mulle, 
et ta on puutunud kokku niihästi Meniere'i haigusega, kui tinnitusega ja kaaniravi aitab 
mõlema puhul. Tulemuseks oli suur, 3500 kroonine väljaminek, kuid oodatud tulemust ei 
saabunud. Tallinnas, Lasnamäe polikliinikus töötas keegi arst, kes kasutas oma sõnade 


kohaselt üliheade tulemustega kõrvade pneumomassaaži. Jah, selline ravimeetod on olemas 
küll, kuid hoopis teisel kujul. Huvitaval kombel leitakse alati rahulolevaid patsiente, kes 
kinnitavad, et nemad said abi. 

Üht-teist, ehkki vähe on võimalik inimesel siiski ära teha, et tinnituse mõju igapäevases 
elus vähendada. Kuna tinnitus annab tunda ennast just vaikuses, siis on vaikus see, mida 
tuleks vältida. Paljud on avastanud enda jaoks erinevaid heliallikaid, näiteks saatejaamast 
väljakeeratud kahisev raadio või televiisori kohin, nõrga võimsusega muusika või mõne 
muu helitekitaja. Suhteliselt hea kuulmisvõimega inimesed on saanud abi tubastest 
purskkaevudest, sest voolava vee vulin rahustab imehästi. Välismaal on müügil isegi 
spetsiaalseid helitekitajaid, millega on võimalik valida soovitud heli ja selle võimsus. Need 
vahendid on head, kuid sobivad ainult sel juhul, kui sellega ei häirita teisi inimesi. Vaevalt 
nõustub mõni kuulja töötama koos pidevalt kahiseva raadio või mõne muu riistapuuga. Eriti 
maksab see öösise aja kohta. 

Muide, kes tahab katsetada ühte algelisemat heligeneraatorit, sellele võin soovitada 
veebilehte www.peterhirschberg.com/mysoftware.html Avanenud lehelt valige Aire 
Freshener ja laadige see alla. See on tasuta ja väga lihtne kasutada. Sealt võib valida 
erinevaid helitaustu arvutiga töötamise ajaks. 

Et mitte häirida kõrvalseisjaid, on olemas nn. maskerid, mis nime kohaselt maskeerivad 
tinnitust, tekitades kõrvas kohinat, mis katab tinnitust. Väliselt sarnanevad need 
kuuldeaparaatidega, kuid nende eesmärk on teine. Tehnika on arenenud ja algselt vaid 
maskeritena toimivate aparaatide kõrval on leiutatud kahetoimelisi seadmeid, mis toimivad 
samaaegselt maskerite, kui ka kuuldeaparaatidena. 


Uuemate seadmetena kasutatakse maskeritest veidi erinevaid nn. noisereid (noise = heli 
ingl. keeles). Kui maskeri otstarbeks on peita tinnitus, siis noiser genereerib kõrvas vaid 
tasat kohinat, Eesmärgiks on tekitada võimalikult vaikset taustaheli, mis ei kata erinevalt 
maskeritest lõplikult tinnitust, kuna sellega õpetatakse inimest kuulama tinnitust ja harjuma 
sellega elama. Neid toodetakse niihästi noiserite, kui ka kuuldeaparaatide ühendina. 
Eritellimusel valmistatavad noiserid kujutavad endast väliskõrva sisestatavaid seadmeid, 
mida võib kasutada ka magades. Ka neid valmistatakse vajaduse korral koos 
kuuldeaparaadiga. Nende hinnad jäävad vahemikku 150 - 250 dollarit. On ka teisi 


abivahendeid, näiteks helitekitavad padjad, mida kuuleb ainult kasutaja. Hinnad on veidi 
alla 50 dollari. Kahjuks ei oska ma öelda, kas nimetatud seadmetest ka tõesti kasu on. 


Üks põhilisi tinnituse tekitajaid on stress. Piltlikult võib öelda, et stress tekitab tinnitust 
ja tinnitus omakorda võimendab stressi. Seega orav rattas või nokk kinni, saba lahti! 
Järelikult on vaja võidelda algse stressiga. Tänapäevase elutingimuste juures on seda küll 
lihtsam öelda, kui teha. 


Uinumisraskuste puhul on vajalik, et kõrvaldatakse kõik uinumist raskendavad tegurid. 
Kuna tinnitus on juba ise üks neist, siis, kui sellega liitub veel teisi, on uinumine kahevõrra 
raskem. 


Järelikult: 


e voodi peab olema mugav; 

* tubaeitohi olla liiga soe ega külm; 

* kõik aju koormavad emotsionaalsed tegevused tuleb varakult enne magamaminekut 
lõpetada. Ära vaata televiisorit, lahenda ristsõnu või loe midagi nö. põnevat enne 
magamajäämist; 

e ära mõtle töö peale; 

e jälgi regulaarset ööpäevarutiini, ka nädalalõppudel; 

e heida voodisse alles väsinuna; 


Mõned spetsialistid lähevad koguni nii kaugele, et soovitavad inimestel viibida 
magamistoas ainult = magamas ja hoiduda  sealviibimisest ^ päevasel ajal. 
Üldtugevdavad harjutused on soovitavad. Mõned inimesed on leidnud kergendust külma 

ja sooja vee vahelduvkümblustest, mis tugevdavad närvisüsteemi. 


Tinnituse teraapia kliinikutes põhineb kuumistreeningutel ja tinnituse ümberõppel. 
Eesmärgiks on teavitada inimest, et tinnitust ei võetaks enam, kui ohumärki millestki 
tõsisemast haigusest. Inimese kuulmisharjumuste ümberõpe võtab palju aega, Selleks, et 
hakata suhtuma tinnitusse, nagu loomulikku nähtusse, võib kuluda mitmest kuust aastateni 
ja see vajab oma ala asjatundjate pidevat abi, eriti, kui sellega on eelnevalt liitunud 
masendus. Ma ei tea kahjuks ühtegi sellist võimalust meil, Eestis. 


Mõnedel tinnituse all kannatavatel on tehtud kindlaks tsingipuudus. Tsingipreparaatide 
tarvitamine võib osutuda kasulikuks. Katsetatud on erinevate ravimitega, sealhulgas ka 
kuulsa Gingko Bilobaga, mis osade katsealuste puhul andis teatud efekti, kuid mida ei saa 
siiski vaadata, kui  kindlakstehtud ravimit. Teatud juhtudel aitas patsiente 
magneesiumipreparaatide ja ka kontsentreeritud C ja E-vitamiinide tarvitamine. Need on 
siiski vaid üksikjuhtumid, mida ei saa pidada reegliteks. Akupunktuurist on räägitud, kui 
tinnitust vähendavast teraapiast. Kuid ka siin ollakse eriarvamusel selle tõhususest. 


Seevastu meditsiiniliste ravimite kasuteguritest ei ole kindlaid teateid. Rahustid ja 
antidepressandid on vaid ajutine lahendus. 


Õigupoolest ongi tinnituse puhul tegemist individuaalse nähtusega. Seega ei ole olemas 
mingit üldistavat ravijuhendit, vaid inimene peab aja jooksul ise leidma just temale sobiva 
meetodi. 


Kahjuks peab mainima, et Eestis ei tegele ametlik meditsiin piisavalt tinnitusega ega 
Meniere'i haigusega. Milleks siis sellest üldse rääkida? Rääkima peab, sest me ei ela siiski 
mingis kolmanda maailma arenguriigis, kus arstiabi hõlmab paremal juhul vaid pimesoole 
opereerimist, vaid Euroopas, kus meditsiin on või peaks olema piisavalt arenenud. Mida 
rohkem meid on ja mida rohkem me asjast räägime, on võimalus, et ka meil hakatakse 
võtma sellist "pisiasja", nagu tinnitust ja muidugi ka Meniere'i haigust tõsisemalt ja 
võetakse kasutusele maailmas olemasolevad uurimis- ja ravimeetodid. Öelda, et neid ei ole, 
on vale. Neid on! Meil on vaja, et me suudaksime juhtida otsustajate tähelepanu meie 
vajadustele. Üksikisikutena ei ole meie jutul erilist tähtsust, kuid organisatsioonidena 
suudame ehk kunagi murda nende samade otsustajate ükskõiksuse. 


MEDITATSIOONIGA TINNITUSE VASTU 


Meditatsioon ehk mótisklemine on idamaine filosoofia ja eluviis, mida võib kasutada 
haigusnähtude kontrolli all hoidmiseks. See on üks mitmetest alternatiivravi variantidest ja 
seda ongi viimasel ajal hakatud kasutama üha rohkem tinnitusnähtuste kergendamiseks. 
Põhjamaadest Rootsis on see juba igapäevane teraapiavorm ja seda õpetatakse 
tervisekeskustes. Meditatsioon aitab parandada / keskendumisvõimet, = kergendab 
toimetulekut, vähendab masendumist. Meditatsioonis suunatakse tähelepanu oma keha 
elutegevusele ja püütakse elimineerida terviseprobleemidele suunatud negatiivsed mõtted. 

Meditatsiooni on kasutatud mitmete krooniliste haiguste puhul. Ametlik 
tervishoiusüsteem on võrdlemisi vähe tegelenud krooniliste haigustega — arstiteadus on 
suunatud sümptomite parandamisele ega pööra piisavalt tähelepanu krooniliste haigete 
toimetulekuprobleemidele. Järelikult, kui sümptomid ei ole parandatavad, nagu see tinnituse 
puhul ongi, siis klassikaline meditsiin liigitab selle nö. lootusetute juhtumite hulka ega 
tegele sellega vajalikul määral. 


Vähendab haigusnähtuste mõju 


Krooniline haigus, nagu Meniere'i haigus, võib olla ettearvamatu haiguse intensiivsuse, 
kestvuse ja teovõimetuse takitamise poolest. Kroonilise haiguse puhul ravi tervikuna on 
sama tähtis, kui haigusnähtustega toimetuleku õppimine (me räägime siin haigusest, kuid ka 
tinnitus kuulub, ehkki küll mitte haiguste, siis ometi krooniliste nähtuste hulka). Iga 
krooniline haigus muudab inimese vastuvõtlikumaks välistele teguritele. Sellise patsiendi 
jaoks on vajalikud teistsugused ravimeetodid, kui akuutsete haiguste puhul. Krooniline 
haigus tekitab reeglina palju stressi, kas siis haigusele eelnevalt või haigusest põhjustatuna. 
Inimesed, kes suudavad toime tulla stressiga, elavad oma probleeme üle kergemini ja nende 
elukvaliteet paraneb. Meditatsioon kergendab kroonilisi haigusnähtusi. On tehtud kindlaks, 
et meditatsioon vähendab ärevustunnet, tõstab valutaluvust, parandab keskendumisvõimet, 
meeleolu ja enesetunnet ja sellega vähendab haigusnähtuste kahjulikku mõju.” 


Välditakse tulevikku ja minevikku suunatud mõtteid 


Meditatsiooni eesmärk on õpetada inimest suhtuma hetkeolukorda positiivselt. Selle 
tulemusena inimene suudab üle olla masendusest ega reageeri välisärritajatele enam 
masendustundega. Välditakse mõtteid tulevikust ja minevikust ja keskendutakse käesolevale 
hetkele võttes seda sellisena, nagu see on. Hoidutakse kriitilistest või analüüsivatest 
mõtetest. Selle tulemusena suudab inimene vaadelda elu ilma, et selle nähtused teda 
masendaksid. 


Liikumise, hingamise ja meele harmoonia 


Meditatsioonis on hingamine ja ettekujutusvõime tähtsaimad abivahendid. Teadlik 
hingamine suunab mõtted käesolevale hetkele ja oma kehategevusele. Ettekujutust 
kasutatakse teadlikult oma mõttemaailma suunamises. Ettekujutuse suunamises on mitmeid 
erinevaid tasandeid: nähtavast ümbrusest, näiteks kevadisest loodusest siirdutakse oma 
sisemiste aistingute juurde, nagu hingamise või jalaastete juurde (kui mediteeritakse 
jalutades) 

Selliselt tunnetame oma liikumist kogu kehaga ja liidame liikumise ja hingamisrütmi 
teineteisega. Kuna meie teadvus nüüd kuuleb ja tunnetab liikumist, on küsimus liikumise, 
hingamise ja meele kooskõla saavutamises — liikumise, hingamise ja meele harmoonias. 

Meditatsioonis võib kasutada ka nn. mantrat, mis on mingi sõna või lause. Osa inimesi 
saavutab sellega parema tunnetuse, kuid see ei ole vältimatu. Paljud ei ole seda kunagi 
kasutanud ega tunne selle järele ka mingit vajadust. 


Tinnitus, heakskiidetud kaaslane 


Meditatsiooniga püütakse eemaldama tinnituse poolt póhjustatud masendus ja stress, mille 
lópptulemusena tinnitus muutub üheks osaks inimese olemusest ja on heakskiidetud náhtus 
— see ei kahjusta ega ärrita inimest. Nii võib tinnitust kuulata ja isegi lõbu tunda selle 
vaheldusrikastest helidest. Meditatsioon erineb suunatud teraapiast selle poolest, et siin on 
kandev osa inimesel endal ja tema soov paraneda sõltub tema enda aktiivsusest selles 
protsessis. 

Kui meditatsiooni on tehtud 10 korda, saabub arusaamine, mida see endast kujutab. Kui 
seda on tehtud 100 korda, on inimene õppinud meditatsiooni tehnilise sooritamise. Kui 
kordade arv on jõudnud 1000-ni, on inimene õppinud tajuma tinnituse ja masenduse 
omavahelist sõltuvust ja suutma sellest üle olla. Edaspidine mediteerimine muudab inimese 
mõtte- ja tajumaailma juba kardinaalselt. Tinnitusest on tulnud osa inimesest ja see ei häiri 
enam. 


Mediteerimine tegelikkuses 


Meditatsioonist on räägitud palju ja erinevalt. Tavaliselt seostatakse seda mingi 
religiooniga, rituaalidega või filosoofiaga. Tegelikkuses on asi palju lihtsam. 
Mediteerimiseks ei pea olema tingimata vaikses ruumis, kindlas asendis, kindlal kellaajal. 
Samuti ei ole vajalik ennast viia mingi kindlaksmääratud tegevusega vajalikku meeleollu. 
Mediteerida võib mistahes keskkonnas. Tõsi küll, algajal on siiski soovitav alustada omaette 
ja vaikuses, sest ta ei ole veel õppinud teadlikult suunama oma mõtteid. Mediteerida võib 
seistes, istudes, looduses jalutades või kasvõi nõusid pestes. Tuleb vaid vältida negatiivseid 
mõtteid, nagu: “Jalutamine hakkab väsitama” või “Ma ei taha enam pesta ühtegi sööginõu”. 
Selle asemel võiks tähele panna looduse mitmekülgsust või nõudepesemise ilusat tulemust. 
Iga tegevus, milles jälgitakse teadlikult toimuvat protsessi ilma seda kommenteerimata, on 
osa meditatsioonist. 


Tinnituse poolt põhjustatud masendusega võitlev teraapia 


Praktikas vajatakse mediteerimise jaoks aega ja kohta. Alguses on inimesel raske 
keskenduda ja ta vajab juhendamist. Siiski on inimesi, kes suudavad alustada 
mediteerimisega ja saavutada häid tagajärgi ka iseseisvalt. 

Algaja peaks leidma vaba hetke ja rahuliku koha. Ta võiks alustada mediteerimist juues 
enne seda klaasitäie külma vett. Ta võib istuda toolil või olla pikali. Järgmiseks hingab ta 
diafragma abil sügavalt sisse ja välja kümme korda. Iga tsükli puhul loeb ta kümneni ja 
suunab tähelepanu hingamisele kui toimingule. Kui mõtted liiguvad ringi, ja seda nad 
teevad alguses kindlasti, alustatakse uuesti hingamisharjutustega. Lõpuks võivad mõtted 
vabalt liikuda, inimene ei pööra neile enm tähelepanu. 


Igaüks võib mõelda, kas stressist võitu saamine on tema enda huvides ja kas ta on ise 
huvitatud katsetama uut teraapiavormi. Meditatsioon on üks vahend tinnitusega liituva 
masenduse ravis. 

Järgnev jutustus räägib ühest päevast minu elus - 12. juunil 1998. See oli üks neist väga 

halbadest päevadest, mis ma üle olen elanud. Kirjutasin selle lootusega, et Meniere'i 
haigust põdevate inimeste sõbrad ja perekond saaksid paremini aru, mida me tunneme, 
milliseid väljakutseid ja jatkuvat arusaamatust teiste inimeste poolt me peame kohtama. 
Olen õppinud arvestama piiranguid, mida haigus mulle seab, ja ma olen siiani hakkama 
saanud. Olen tundnud suurt tuge oma sõprade ja pere poolt. Olen väga tänulik, et saan 
suhelda oma saatusekaaslastega interneti vahendusel. Juhtugu mis tahes, alati on olemas 
mingi väljapääs. 
6:00 - on pühapäeva hommik. Ärkan oma toas. Kõik teised magavad veelgi. Televiisor, mis 
on olnud sisselülitatud kogu öö, näitab mingit vana filmi. Sisselülitatud oli ta selle tõttu, et 
minu tinnitus on nii vali, et ma lihtsalt pean katma seda mingi muu heliga. Jätsin ütlemata, 
et magan eraldi ruumis. 


Tõusen ja istun voodi servale. Tunnen, et on saabunud taas üks neist päevades, mil ma ei 
ole võimeline tegema palju midagi. Survetunne pea vasakul poolel on kohutav. Tean, et kui 
ma tõusen, muutub olukord mõne aja pärast veidi talutavamaks. Nii ma siis tõusengi. On 
tavaline, külm Kesk-Florida hommik. Panen mantli selga ja toon pühapäevase lehe. Kui ma 
vaarun läbi toa, tunnen end väga halvasti. Avan majaukse ja kõnnin umbes 10 meetrit maas 
lamava leheni. Kui ma kummardun seda võtma (USA-s heidab postimees selle tavaliselt 
maja ette maha), tunnen, kui raske on mul kummardada ja säilitada tasakaalu. Täna on see 
tunne eriti tugev. 


Viin lehe tuppa ja panen selle köögilauale. Kui ma suundun tagasi magamistuppa, tunnen, 
et tulemas on eriti halb päev. Vannitoas WC potil istudes on mõlemas kõrvas äärmiselt vali 
heli. Tahaksin ulguda meeleheitest! Heli kõlab, nagu publiku karjumine spordiväljakul, ega 
ole vaibunud juba 18 aasta jooksul. Meie väike terjer, Chip, tuleb mind vaatama. Ta näib 
vaistlikult tundvat, et minuga ei ole kõik korras ja lakub mu käsi ja liputab oma lühikest 
sabajuppi. Kui kõik oleksid niisugused, nagu sina, Chip, missugune suurepärane koht oleks 
maailm elamiseks! 


Istun tagasi voodile, tundes iiveldust. Kui ainult minu poolhaiguse periood tuleks tagasi. 
Poolhaiguse perioodid, nagu ma neid nimetan, on hetked, kui Meniere'i haigus on 
väljakannatatav. Sellistel päevadel külastan oma ema. Ta elab ainult kolme kvartali kaugusel 
ja ma olen võimeline sinna sõitma või kõndima. Jalutamine võtab umbes 30 minutit. 
Seejärel istun ema väikeses elutoas ja vestlen temaga tund-poolteist. Siis naasen koju. 
Tavaliselt tunnen end peale selle veidi paremini. Praegusel hetkel ei tule see kõne allagi. 


Ka minu abikaasa, Alice, on ärganud ja valmistab hommikusööki. Püüan teda aidata, 
kuid minu abi jääb üsna tagasihoidlikuks. Suudan siiski valmistada pisut puu-ja 
juurviljamahla, ehkki see lihtne ja kerge töö tundub ülejõu käivana. Mina ise veel ei söö. 
Headel päevadel puhkan veel veidi ja vastan siis mõnedele e-kirjadele. Minu 
vestluskaaslasteks on inimesed, kes elavad üle samasuguseid kannatusi, nagu minagi. On 
hea, teada, et on olemas inimesi, kes saavad minust aru. Suurem osa menieerikutest on 
õnnelikud, kui nad leiavad vestluskaaslase, kes neid mõistab. Minu abikaasa, Alice, on väga 
abivalmis ja arusaav inimene, kuid ta ei kujuta ette, mida ma pean läbi elama. Ta tahaks 
mind igati aidata, kui ma vaid laseksin tal seda teha. Kuid ma keeldun tihti abist. Tahan tulla 
toime iseseisvalt. Pean oma iseseisvust tähtsaks ega taha vaevata oma kalleid lähedasi. 


Inimesed, kellega ma vestlen internetis, on aidanud mind tihti. Olen kogunud grupi 
sõpradest-saatusekaaslastest, kes saavad aru, mida me tunneme. Sõbrad, kes teavad, et me ei 
ole laisad ega segased. Sõbrad, kes otsivad samu vastuseid, nagu minagi. Sõbrad, kes 
teavad, mida tähendab kaotada usaldusväärtus enamike inimeste silmis. 


Headel perioodidel lähen koos Chipiga peale hommikusööki veel tukkuma paariks 
tunniks. Hiljem (headel päevadel) tõusen üles ja teen midagi koos oma lastega või töötan 
mingi projekti kallal. Laupäeviti korrastan oma veo- ja sõiduautot. Teen seda laupäeviti, sest 
vajan oma poja, 12-aastase Benny abi rehvirõhu kontrollimisel. Kummardamine on minu 
jaoks ka neil päevil raske. Kontrollin mootorit, õli, jahutusvedelikku ja kõike, mida autode 
juures tuleb teha. Peale seda lähen tagasi magamistuppa, tundes, et olen väga väsinud. 
Heidan pikali ja püüan veidikeseks uinuda. Seda kõike siis, kui mul on parem enesetunne. 
Täna see ei ole seda. Tean, et vali tinnitus ei lase mul uinuda. 


9:00 - vaatan oma e-postkasti. Momendil ei ole seal midagi. On veel liiga vara. Benny istub 
diivanil ja vaatab televiisorit. Tänan teda, et ta ei põletanud maja maha, kui ta valmistas 
omale röstsaia. Imestan, et selle toimingu juures tekkinud suits ei rakendanud tööle 
suitsuandurit. Kavatsen täna külastada ema, kuid veidi hiljem. Puhkan. Enamasti ma ei söö 
hommikusööke enne jalutamist. 


9:30 - Tõusen voodist ja proovin süüa midagi. Tavaliselt see aitab iivelduse puhul. Söön 
mõne võileiva ja proovin valmistada veel puu- ja juurviljamahla. On üsna vaevarikas 
vankuda üle köögipõranda külmkapi juurde ja võtta sealt vajalikud asjad. Pesen juurviljad ja 
puuviljad. Iga päevaga tundub see lihtne töö raskemana. Istun laua taha ja lõikan alusel 
kogu kraami tükkideks. Benny istub minu vastas ja talle tundub ikka veel naljakana, et minu 
kuulmine ja ja jutt ei ole sama, millega ta on harjunud. Meenutan talle, et kui ta räägib 
kiirelt, nagu ta tavaliselt teeb, ei pruugi ma temast aru saada. Või ma saan sellest aru valesti. 
Kui ta ütleb midagi, kordan ma tema poolt öeldut, ja see tundub tema arvates nii naljakas, et 
ta ei suuda naeru pidada. Minu jaoks see ei ole põrmugi naljakas, pigem kurb. Meenutan 
talle juba kümnetuhandes kord, et mul on sisekõrva haigus, mis muudab mu kuulmise ja 
tasakaalu väga halvaks ja mille tõttu ma ei ole enam võimeline töötama. Ta ütleb selle peale 
"OK", kuid olen kindel, et 10 minuti pärast on ta selle unustanud. 


Lópuks saan mahla valmis. Lisan sellele veel ühe banaani. See on vága hea ja tavaliselt 
muudab mu enesetunde paariks tunniks veidi paremaks. Koristan kóógilaua, pesen mikseri 
ja toidunõud. Nüüd pean jälle puhkama. Survetunne pea vasakul küljel ja paremas kõrvas on 
muutunud väga tugevaks. Mul on raskusi otsejoones kõndimisega ja isegi selgelt 
mõtlemisega. Võtan pool tabletti Diazepami. Viimase kahe nädala jooksul olen pidanud 
võtma seda iga päev. Meelsamini oleksin ilma, kuid olukord sunnib seda tegema. Tagasi 
magamistuppa. Mulle tuleb just meelde, et täna on Valentinipäev. See on esimene kord, kui 
ma ei ole olnud võimeline valmistama Alicele kingitust. Ma ei ole suutnud teha eriti midagi 
viimasel ajal. Olen öelnud seda talle. Ta vastas, et sellest ei ole midagi, kuid sellest on siiski 
midagi, vähemalt minu jaoks. Tunne ennast täiesti tarbetuna! Aga mida ma saaksingi teha? 
Ma oleksin loomulikult võinud paluda kellelgi osta kingitus, kuid sellisel juhul see ei oleks 
minult. Pealegi on teistel omad toimingud teha. 


10:30 - OK, nüüd aitab enesehaletsusest. Ma pean puhkama mõne minuti, siis suudan ehk 
sõita paar kvartalit ema majani. Kõndida ma täna ei suuda. 


11:00 - Ma istun oma veoautosse ja suundun ema juurde. Autojuhtimine ei ole eriti raske, 
pealegi on vahemaa üsna lühike. Ema juures sulgen värava ja ta laseb õue oma koera. 
Jalutan veidi temaga õues ja kastan ema lilli. See lihtne töö võtab minult palju energiat ja 
vajab eneseületamist. Kui ma lähen tuppa, ütleb ema: "Sa paistad täna parem välja! Sinu 
näojume on hea." Ma ei tunne ennast sugugi paremini, kuid noogutan nõusolevalt. Õigemini 
arvan ennast noogutavat, sest pea kiired liigutused ei kuulu menieeriku arsenali. Istun ema 
juures kella 12-ni ja lähen siis tagasi koju. 


Keskpäev. Jõuan koju ja söön natuke. Tunnen end pisut paremini. Surve peas ja kõrvas on 
järele andnud. Minu 15-aastane tütar tuleb sisse, väga rõõmus kontserdi üle, mida ta eile 
oma sõpradega külastas. Hetk hiljem ta tõsineb ja näib millegi üle muretsevat. Küsin 
põhjust. Ta vastab vaikselt: "Meie maja." Jah! Tegelikult ei ole see maja, vaid 
kombinatsioon treilerist ja juurdeehitusest. See on päevinäinud välimusega, kuid selle üür 
on madal ja see on ruumikas. Suur osa menieerikuid on majanduslikult raskes seisus. 
Pidevad töölt puudumised, ravimiarved, lastekasvatamine jne. Me peame tõenäoliselt 
veetma selles elamus veel järgmisegi aasta, sest meil seisab ees autovahetus. Meie vana 
Buicki spidomeeter näitab 176 000 miili ja minu veoauto on 1976. aasta Chevy. Niisiis, 
meie maja ei ole mingi vaatamisväärsus ja meie lapsed ei taha, et nende koolikaaslased seda 
näeksid. Saan neist aru, kuid ei ole minu võimuses muuta asju. Ise ma ei kurda. Ma saan 
enam-vähem normaalset haiguspensioni oma tööandjalt. Seda ei ole palju, kuid võimaldab 
meil ära elada. Paljudel inimestel on veelgi enam raskusi. Nende hulgas on üksikvanemaid, 
kes püüavad kasvatada oma lapsi ja on liiga haiged selleks, et töötada. Eriti paljud naised 
selle haigusega. Paljude juurest on abikaasad lahkunud, kuna nad ei ole suutnud elada koos 
lootusetult haigete kaasadega. Võrreldes meestega, on nad saanud väiksemat palka ega ole 
suutnud säästa mustadeks päevadeks. Olen lugenud arstidest, kes ei võta naiste kaebusi 
sama tõsiselt, kui meeste omasid. Võimalik, et seda selle tõttu, et mehed külastavad arste 
tunduvalt harvemini, kui naised. 


Vabandust, kaldusin teemast kórvale, kuigi minu arvates ka see jutt on táhtis. 


13:00 - Kontrollin oma e-posti ja kirjutan móned kirjad. Alice tuleb tuppa. Midagi tuleb 
Bennyga ette vótta. Meie lapsed ei suuda kuidagi omavahel hakkama saada ja kaklevad 
pidevalt. Pean suruma maha stressitekitava tunde. Nii, annan endale veidi aega maha 
jahtuda ja lähen siis välja etendama "paha isa" rolli. 


14:30 - Olen veetnud viimased poolteist tundi oma 12-aastase poja, Bennyga. Ta on sellises 
vanuses, et arvab, et valetamisega pääseb ta igast tema jaoks ebameeldivast olukorrast. Ja 
mina pean tegema talle selgeks, et see tal ei õnnestu. Istun õues ja jälgin teda, kui ta teeb 
aiatöid. Loodetavasti aitab see tal lasta pisut "auru" välja. Olen võtnud temalt televiisori, 
videod, peaaegu kõik privileegid, kuna ta õpib halvasti ja valetab pidevalt. Ta eitab, et ta lõi 
oma õde, ehkki Alice nägi teda seda tegevat. Rääkisime tubli 45 minutit. Proovisin 
ähvardada karistusega, kasutasin diplomaatiat, psüholoogiat, kuid mingi asi ei näi talle 
selgeks tegevat, et valetamine ei päästa teda! Pean heitma pikali, kuna survetunne peas 
hakkab saavutama oma hommikusi mõõtmeid ja ma tunnen olevat üsna haige. 


17:30 - Liz, minu 13-aastane tütar tuleb ja äratab mind tukkumast. Tema sooviks on, et ma 
viiksin ta vanema (minu ema) juurde, et viia tema koer jalutama. Sõna tõsise mõttes vinnan 
ennast üles ja istun tubli veerand tundi voodiserval, et saada ümbruse keerlemine talutavaks. 
Autosõit ei valmista mulle mingit naudingut. Enne minu lahkumist räägib Alice mulle, 
milliseid tempe meie lapsed on vahepeal teinud. Palun tal oodata rääkimisega, kuni tagasi 
jõuan, sest ma ei taha ennast ärritada, et mitte halvendada oma olukorda. Viibime ema 
juures pool tundi ja naaseme koju.” 


18:45 - Õhtusöök. Benny käitub, nagu narr. Ja mitte tema üksi, vaid ka teised lapsed. Püüan 
kõigest sellest mitte välja teha, kuid kuna vaidlus muutub juba kõrvulukustavaks, teen 
sellele otsustavalt lõpu. Ka õhtusöök lõppeb.. 


19:00 - Tuletan läbi üha süveneva pearingluse Bennyle veel kord meelde, kui tähtis on 
rääkida tõtt. Ei ole põhjust uskuda, et see jutt selgi korral temani jõudis. 


19:15 - Lähen oma tuppa ja avan arvuti, et hetkeksi põgeneda reaalsest maailmast. Vastan 
mõnedele e-kirjadele ja saadan mõned sõbrapäeva õnnitlused. Esimese neist saadan Alicele, 
paludes andeks, et ma ei ole võimeline teda muul moel rõõmustama. Seejärel avan oma 
kodulehe, kontrollin veel kord postkaste ja sulgen arvuti. Nüüd on aeg minna vaatama, kas 
meie lapsed on vahepeal tapnud teineteist. 


21:30 - Olen just lõpetanud järjekordse pikema jutuajamise Bennyga. Rääkisin talle veel 
kord (mitmetuhandes kord!), mida tähendab sisekõrva haigus ja mida see endaga kaasa 
toob, kuid tema näost võib lugeda välja, et talle ei lähe see kõik vähematki korda. Rääkisin 
talle stressist, mida ta mulle oma käitumisega tekitab. Tulemuseta. Salajase kahjurõõmuga 
mõtlen, et tal on kunagi omal lapsed! Survetunne vasakus kõrvas on nii tugev, et ootan 
kuulmekilet iga hetk purunevat. Tinnitus on erakordselt vali. Avan veel korraks interneti - 
see tundub veidi vähendavat kannatusi. 


10:30 - Alice tuleb tuppa, ta on masendunud ja väsinud. Lastega oli täna väga palju tüli ja 
vaeva. Sulen jällegi arvuti ja me vestleme mõnda aega. Ta kavatseb minna duši alla, kuid 
uinub enne, kui jõuab seda teoks teha. 


11:20 - Istun tagasi arvuti ette ja surfan internetis. Lõpuks leian, et ka mina olen väga 
väsinud ja lähen voodisse. 


00:40 - Laman voodis ja mõtlen homse peale. Õnneks homme on lapsed koolis. Täna oli 
tõesti halb päev. . 


02:00 - Ärkan üles ega suuda enam uinuda. Tunnen tuttavat iiveldust. Läheme koos Chipiga 
elutuppa ja vaatame ajalookanalit tunnikese. Lõpuks tunnen, et uni hakkab võimust võtma ja 
lähen tagasi voodisse. Loomulikult soovin, et asjad oleksid paremini. 


Minu lugu võib olla, aga võib ka mitte olla tüüpiline teistele menieerikutele. Üks asi on 
kindel - meid vaadates ei kujuta te ettegi, kui palju me kannatame päevast päeva! Paljud 
meie hulgast on väga viletsas olukorras lakkamatu pearingluse ja kuulmislanguse tõttu. 
Kuid ka kõige hullemas olukorras leian, et mul on teistega võrreldes siiski olnud õnne - mul 
on abikaasa, kes toetab mind minu hädas ja kõiges muus, mul on inimesi, kellega ma saan 
vestelda ja vahetada kogemusi nüüd, kui ma olen teinud oma kodulehe. Loodan, et kunagi, 
veel minu eluajal, suudetakse leida mingi võimalus ravida seda haigust, ehkki see näib 
lootusetuna. Aga kui me ei usu, et ravi on võimalik, siis seda ei juhtu ka kunagi! 


Autori loal inglise keelest 


Heinar Kudevita 


